《夜梦亡兄书寄柩前用代酹酒》
清代·季振宜

旷野兽铮铮，高山石㠥㠥。金风吹淅淅，白水吹瀰瀰。

河广激长吹，吹急岸崩圮。见兄隔彼岸，欲就乏舟舣。

遂有济子者，乱吹舟若驶。呼兄兄呼弟，相见甚相喜。

携持各一手，分明见十指。颜色非平生，无复旧冠履。

契阔几多年，别离昨日尔。长跪问我兄，胡为瘦至此。

兄云汝不知，我今长已矣。形骸关塞外，日闭黄泉里。

青藤缠木棺，寒冰浸骨髓。邻寺聆钟鼓，隔土藉荆杞。

天远难逾越，地老瞻岵屺。朋友宿草尽，爷娘四千里。

耶喜精神健，娘食无甘旨。三妹又长逝，白发将谁倚。

汝嫂目失光，石英觅燕市。从来敬寡嫂，青鸟化童子。

莫我儿饥寒，我儿方生齿。我闻泪雨下，长跪不能起。

我欲有所启，收泪复长跪。白马真死友，弟曾无钱纸。

辽东古战场，贤愚尸积委。鬼强射虎俦，兄弱雕虫士。

一唱和者稀，笔砚杂弓矢。磷火连破冢，托足兄焉恃。

兄云汝不知，夜台无晓理。偷儿盗青毡，魂凭乌皮几。

沽酒邀修文，冉冉荒烟水。欲行我自行，欲止我自止。

圣人复我官，旅榇归桑梓。所遗七八口，汝当速经纪。

寄语掌史官，慎勿挂青史。我闻泪下雨，长跪但唯唯。

唯唯更凄凄，得毋我亦死。

作者简介：（1630—?）清江南泰兴人，字诜兮，号沧苇。季开生弟。顺治四年进士，授浙江兰溪知县。历任刑部主事、户部员外郎、郎中、浙江道御史。家豪富，族人三百余家，皆有复道可通。藏书富甲海内。辑唐代一千八百九十五家诗为《唐诗》，为后时编辑《全唐诗》底本之一。有《季沧苇书目》、《静思堂诗集》。